2019. gada \_\_\_\_. novembrī Noteikumi Nr.

Rīgā (prot. Nr. .§)

**Prasības** **no trešajām valstīm ievedamai pārtikai, kas nav dzīvnieku izcelsmes pārtika, kā arī materiāliem un izstrādājumiem, kas paredzēti saskarei ar pārtiku, un to robežkontroles kārtība**

Izdoti saskaņā ar

[Pārtikas aprites uzraudzības likuma](https://likumi.lv/ta/id/47184-partikas-aprites-uzraudzibas-likums)

[21.panta](https://likumi.lv/ta/id/47184-partikas-aprites-uzraudzibas-likums#p21) ceturto daļu

1. Noteikumi nosaka prasības no trešajām valstīm ievedamai pārtikai, kas nav dzīvnieku izcelsmes pārtika, kā arī materiāliem un izstrādājumiem, kas paredzēti saskarei ar pārtiku, (turpmāk – preces) un preču robežkontroles kārtību.

2. Preču robežkontroli Pārtikas un veterinārais dienests (turpmāk – dienests) veic Eiropas Parlamenta un Padomes 2017. gada 15. marta Regulas (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula), (turpmāk – Regula 2017/625) 44., 45. un 46. pantā noteiktajā kārtībā.

3. Dienests preču robežkontroli veic robežkontroles punktos, kas atbilst Regulas 2017/625 64. panta 1. un 3. punktā noteiktajām prasībām, normatīvajos aktos par robežšķērsošanas vietām un tajās veicamajām pārbaudēm noteiktajā laikā.

4. Robežkontroli veic precēm, kas paredzētas izplatīšanai Eiropas Savienībā, izņemot, ja:

4.1. preču kontroli ir veikusi citas dalībvalsts kompetentā iestāde;

[4.2.](https://likumi.lv/ta/id/134395#n5.1) preces ir daļa no pasažieru personīgās bagāžas un ir paredzētas personīgam patēriņam;

4.3. preču sūtījums paredzēts fiziskām personām un tās nav paredzēts laist tirgū;

4.4. preces atrodas starptautiskos transportlīdzekļos, ko neizkrauj, un ir paredzētas apkalpes locekļu un pasažieru patēriņam;

4.5. preču svars nepārsniedz 30 kilogramus un tās ir:

4.5.1. tirdzniecības vai laboratorijas paraugi vai izstādes eksponāti, kuri nav paredzēti laišanai tirgū;

4.5.2. paredzētas zinātniskiem mērķiem;

4.6. preču nosūtītājs ir Eiropas Ekonomikas zonas vai Eiropas Brīvās tirdzniecības asociācijas dalībvalsts.

5. Robežkontrolei pakļautais preču sūtījums ir preču kopums, uz kuru attiecas viens un tas pats komerciālais dokuments muitas formalitāšu kārtošanai un kuru ved no viena nosūtītāja vienam saņēmējam vienā no šādiem veidiem:

5.1. ar vienu autotransportlīdzekli;

5.2. vienā vai vairākos vagonos vienā vilciena sastāvā;

5.3. vienā vai vairākos konteineros no viena un tā paša kuģa.

6. Dienests:

6.1. kontrolē preču atbilstību Eiropas Savienības un Latvijas Republikas normatīvajos aktos par pārtikas kvalitāti, klasifikāciju, marķējumu, pārtikas nekaitīgumu un pārtikas higiēnu (turpmāk – pārtikas apriti un uzraudzību reglamentējošie normatīvie akti) noteiktajām prasībām;

6.2. preču sūtījumiem veic:

6.2.1. sistemātisku dokumentālo pārbaudi;

6.2.2. identitātes un fizisko pārbaudi, pamatojoties uz riska analīzi;

6.3. izmantojot Regulas 2017/625 131. pantā minēto informācijas pārvaldības sistēmu oficiālo kontroļu vajadzībām (turpmāk – informācijas pārvaldības sistēma), reģistrē robežkontroles rezultātus;

6.4. par pieņemtajiem lēmumiem informē par sūtījumu atbildīgo personu vai tās pārstāvi un muitas dienestu, izsniedzot vienoto sanitāro ievešanas dokumentu (turpmāk – ievešanas dokuments);

6.5. iekasē samaksu par preču robežkontroli saskaņā ar normatīvajiem aktiem par kārtību, kādā aprēķina maksu un maksā par Pārtikas un veterinārā dienesta valsts uzraudzības un kontroles darbībām un maksas pakalpojumiem.

7. Par sūtījumu atbildīgā persona nodrošina:

7.1. iepriekšēja paziņojuma iesniegšanu informācijas pārvaldības sistēmā, aizpildot ievešanas dokumenta pirmo daļu valsts valodā vismaz 24 stundas pirms plānotās sūtījuma uzrādīšanas robežkontrolei;

7.2. sūtījuma uzrādīšanu robežkontrolei;

7.3. preču atbilstību pārtikas apriti un uzraudzību reglamentējošajos normatīvajos aktos noteiktajām prasībām;

7.4. preču pārvadāšanu atbilstoši prasībām, kas noteiktas Eiropas Parlamenta un Padomes 2004. gada 29. aprīļa Regulas (EK) Nr. [852/2004](http://eur-lex.europa.eu/eli/reg/2004/852/oj/?locale=LV) par pārtikas produktu higiēnu IV nodaļā;

7.5. ievešanas dokumentā norādīto ziņu patiesumu un pievienoto dokumentu autentiskumu;

7.6. piekļuvi visām sūtījuma daļām, pēc dienesta pieprasījuma sūtījumu daļēji vai pilnībā izkraujot;

7.7. samaksu par robežkontroles darbībām saskaņā ar normatīvajiem aktiem par kārtību, kādā aprēķina maksu un maksā par Pārtikas un veterinārā dienesta valsts uzraudzības un kontroles darbībām un maksas pakalpojumiem.

8. Muitas amatpersona preču sūtījumam piemēro attiecīgo preču muitošanas režīmu atbilstoši ievešanas dokumenta otrajā daļā norādītajam dienesta lēmumam.

9. Atzīt par spēku zaudējušiem Ministru kabineta 2006. gada 2. maija noteikumus Nr. 352 “Noteikumi par veterinārajai kontrolei nepakļautas pārtikas ievešanu no trešajām valstīm un tās kontroles kārtību valsts robežas kontroles punktos, brīvajās zonās, brīvajās noliktavās un muitas noliktavās” (Latvijas Vēstnesis, 2006, 71. nr.; 2009, 129. nr.; 2014, 52. nr.).

10. Noteikumi stājas spēkā 2019. gada 14. decembrī.

Ministru prezidents A. K. Kariņš

Zemkopības ministrs K. Gerhards